b'\n_START_ARTICLE_\nVytautas Ilg\xc5\xabnas\n_START_SECTION_\nBiografija\n_START_PARAGRAPH_\n1929\xc2\xa0m. baig\xc4\x97 Kauno \xe2\x80\x9eAu\xc5\xa1ros\xe2\x80\x9c gimnazij\xc4\x85. 1929\xe2\x80\x931938\xc2\xa0m. studijavo Vytauto Did\xc5\xbeiojo universiteto Matematikos-gamtos fakultete. 1932\xc2\xa0m. Lietuvos futbolo \xc4\x8dempionas , 1940 m. Lietuvos ledo ritulio \xc4\x8dempionas, futbolininko Dizmano Ilg\xc5\xabno brolis. 1936\xc2\xa0m. baig\xc4\x97 Kauno karo mokykl\xc4\x85. 1938 m. vasario 11-20 d. su Lietuvos ledo ritulio rinktine, kaip puol\xc4\x97jas, debiutavo Europos ir Pasaulio ledo ritulio \xc4\x8dempionate, \xc4\x8cekoslovakijoje, Prahoje, ir \xc4\xafmu\xc5\xa1\xc4\x97 vienintel\xc4\xaf ir lemiam\xc4\x85 \xc4\xafvart\xc4\xaf pa\xc4\x8diame pirmajame susitikime su Rumunijos ledo ritulio rinktine (1:0). 1939\xc2\xa0m. karo aviacijos Meteorologijos tarnybos Sinoptinio skyriaus ved\xc4\x97jas._NEWLINE_1940\xc2\xa0m. Soviet\xc5\xb3 S\xc4\x85jungai okupavus Lietuv\xc4\x85, paskirtas Raudonosios armijos 29 \xc5\xa0TK atskirosios aviaeskadril\xc4\x97s meteorologijos stoties vir\xc5\xa1ininku. 1941\xe2\x80\x931943\xc2\xa0m. Kauno \xe2\x80\x9eSaul\xc4\x97s\xe2\x80\x9c gimnazijos mokytojas. 1943\xe2\x80\x931944\xc2\xa0m. \xe2\x80\x9eVilko\xe2\x80\x9c fabriko cecho ved\xc4\x97jas. 1944\xc2\xa0m. mobilizuotas \xc4\xaf soviet\xc5\xb3 armij\xc4\x85, nusi\xc5\xb3stas \xc4\xaf NKVD filtracijos stovykl\xc4\x85 Podolske. Iki 1946\xc2\xa0m. tarnavo Raudonojoje armijoje._NEWLINE_1944\xe2\x80\x931950\xc2\xa0m. Kauno universiteto (iki 1946\xc2\xa0m. VDU) d\xc4\x97stytojas. 1950\xe2\x80\x931992\xc2\xa0m. d\xc4\x97st\xc4\x97 Kauno politechnikos institute (nuo 1990\xc2\xa0m. KTU); 1961\xe2\x80\x931965\xc2\xa0m. Teorin\xc4\x97s mechanikos katedros , 1965\xe2\x80\x931971\xc2\xa0m. Fizikos katedros ved\xc4\x97jas ; 1976\xc2\xa0m. profesorius. 1974\xc2\xa0m. fizikos ir matematikos moksl\xc5\xb3 daktaras. 1968\xe2\x80\x931985\xc2\xa0m. t\xc4\x99stinio mokslo darb\xc5\xb3 leidinio \xe2\x80\x9eUltragarsas\xe2\x80\x9c vyr. redaktorius._NEWLINE_Tyrim\xc5\xb3 sritys: ultragarsini\xc5\xb3 interferometr\xc5\xb3 teorija, j\xc5\xb3 optimizavimas, garso grei\xc4\x8dio skys\xc4\x8diuose matavimo metodai, bendrieji statistiniai ir tiesin\xc4\x97s regresijos metodai interferometrijoje. I\xc5\xa1vert\xc4\x97 fizikos vadov\xc4\x97li\xc5\xb3.  Palaidotas Petra\xc5\xa1i\xc5\xabn\xc5\xb3 kapin\xc4\x97se.'